



 OSNUTEK 21.09.2011 
Na podlagi 26. člena Zakona o društvih (Uradni list RS, št. 64/11 - uradno prečiščeno besedilo, Zdru-1) in ___ člena Statuta Gasilske zveze _____________, je Skupščina Gasilske zveze  ________, na svojem zasedanju dne ________ sprejela

PRAVILNIK O FINANČNO MATERIALNEM POSLOVANJU

GASILSKE ZVEZE ______________

1. Uvodne določbe

1. člen

(vsebina urejanja)

(1) S tem pravilnikom se ureja način vodenja in zagotavljanja podatkov o finančno materialnem poslovanju Gasilske zveze _____________ (v nadaljevanju: GZ), določa način vodenja poslovnih knjig, način in rok za sprejemanje poročila o poslovanju, temeljne poslovne knjige, pomožne poslovne knjige, sodila za razvrščanje splošnih stroškov na pridobitno in nepridobitno dejavnost, način določanja kontov in vsebina poročila o poslovanju.

(2) S tem pravilnikom se ureja tudi izplačilo dnevnic, potnih stroškov, stroškov nočitev na službenem potovanju, avtorskih honorarjev, plač zaposlenih in nagrade funkcionarjev GZ _______.

2. Način vodenja poslovnih knjig

2. člen

(način vodenja in zagotavljanja podatkov o finančno materialnem poslovanju)

(1) Računovodstvo GZ vodi in za pravilnost vodenja odgovarja računovodja, ki ga imenuje  Upravni odbor GZ. Z računovodjem se pisno opredelijo in dogovorijo obveznosti in odgovornosti. 

(2) Računovodja GZ je odgovoren za ažurno in strokovno izvajanje naslednjih nalog v računovodstvu:

1. predlaga analitični kontni načrt GZ in ga tekoče usklajuje s predpisanim »Kontnim okvirom za društva« objavljenim v Uradnem listu RS,

2. evidentira posamezne knjigovodske listine po internem kontnem okviru,

3. zagotavlja fizični obseg evidentiranja poslovnih dogodkov,

4. pravočasno zaključuje poslovne knjige in izpolnjuje zahtevane obrazce za AJPES,

5. obračunava prispevke, davke, vključno z DDV, in druge zakonsko določene postavke,

6. pravočasno obračunava plače, prispevke in davke ter obveznosti za obračun dohodnine,

7. za obračun avtorskih honorarjev,

8. za obračun pogodb o delu,

9. zagotavlja informacije predsedniku GZ o višini izplačil v zvezi s »Povračili stroškov v zvezi z delom in drugimi prejemki, ki se ne vštevajo v davčno osnovo«, ki jih določa veljavna uredba,

10. izvaja računovodsko predračunavanje,

11. pripravlja finančne projekcije in denarni tokove ter

12. zagotavlja izvajanje drugih računovodskih opravil. 

(3) Če se Upravni odbor GZ odloči, da vodi poslovne knjige za GZ druga pravna ali fizična oseba, ki opravlja dejavnost vodenja poslovnih knjig, predsednik GZ s to osebo sklene pogodbo o vodenju poslovnih knjig ter v njej opredeli vse pravice, obveznosti in pristojnosti pogodbenih strank.

3. člen

(izbrani sistem vodenja poslovnih knjig)

(1) GZ vodi poslovne knjige po sistemu dvostavnega knjigovodstva, prirejenega za svoje potrebe.

(2) GZ opravlja, v skladu s svojim statutom, nepridobitno in pridobitno dejavnost. Vse o finančno materialnem poslovanju vodi ločeno za obe vrsti dejavnosti. 

4. člen

(sodila za razvrščanje splošnih stroškov na pridobitno in nepridobitno dejavnost)

(1) V izkazu poslovnega izida izkaže GZ za pridobitno dejavnost vse prihodke, ki se nanašajo na opravljanje pridobitne dejavnosti v tekočem koledarskem letu. 

(2) Odhodke tekočega poslovnega leta izkaže GZ v obračunu pridobitne dejavnosti tako, da upošteva neposredne odhodke, ki so bili potrebni za dosego prihodkov iz pridobitne dejavnosti. Kot neposredni odhodek potreben za pridobitno dejavnost predstavljajo vsi odhodki, ki jih je imela GZ zaradi opravljanja pridobitne dejavnosti. Na vsaki listini, ki je podlaga za knjiženje odhodkov za pridobitno dejavnost mora biti navedeno, da so bili porabljeni za pridobitno dejavnost in na kateri izdani račun se nanašajo.

(3) Za posamezne odhodke, ki niso v celoti vezani na pridobitno ali nepridobitno dejavnost in jih zaradi različne narave uporabe sredstev (amortizacija, stroški goriva, stroški popravil ipd.), se kot sodilo upošteva razmerje med prihodki, doseženimi z opravljanjem pridobitne dejavnosti, in prihodki, doseženimi z opravljanjem nepridobitne dejavnosti društva v predhodnem letu. 

5. člen

(poslovne knjige)

(1) GZ vodi temeljne poslovne knjige in pomožne poslovne knjige, ki kot analitična evidenca predstavljajo razčlenitev temelnih kontov glavne knjige, v skladu z izbranim načinom dvostavnega vodenja poslovnih knjig in na podlagi knjigovodskih listin, kakor to določa SRS 33. 

(2) Temeljni poslovni knjigi sta glavna knjiga in dnevnik.

(3) Pomožne poslovne knjige so: 

1. register opredmetenih osnovnih sredstev in neopredmetenih sredstev;

2. analitična evidenca kupcev;

3. analitična evidenca dobaviteljev;

4. blagajna;

5. obračun plač;

6. materialno knjigovodstvo;

7. evidence in obračun DDV. 

(Opomba: GZ zapiše vrsto analitičnih evidenc, ki jih za svoje potrebe in dejavnost mora voditi.)

6. člen

(način  določanja kontov)

(1) Računovodja pripravi analitični kontni načrt, v katerem upošteva, da mora GZ zagotavljati ločene podatke za obračun pridobitne in nepridobitne dejavnosti. V okviru kontnega načrta mora zagotoviti tudi možnost ugotavljanja prihodkov in odhodkov v skladu s finančnim načrtom, ki ga za vsako koledarsko leto sprejme Skupščina GZ.

(2) Računovodja je dolžan tekoče usklajevati analitični kontni načrt GZ tako, da ustreza potrebam po izkazovanju poslovnega izida za zunanje in notranje uporabnike.

(3) Analitični kontni načrt odobri Predsednik GZ za tekoče leto pred začetkom leta. Dopolnitve kontnega načrta se lahko pričnejo uporabljati, ko jih potrdi Predsednik GZ. 

7. člen

(vsebina poročila o poslovanju)

(1) GZ mora sestaviti poročilo za poslovno leto, ki je enako koledarskemu letu. Poročilo o poslovanju GZ obsega:

1. bilanco stanja s pojasnili,

2. izkaz poslovnega izida s pojasnili, 

3. prilogo k izkazu poslovnega izida, ki prikazuje obseg pridobitne dejavnosti društva v obračunskem obdobju, s pojasnili, ter

4. poročilo o poslovanju GZ.

(2) Poročilo o poslovanju mora celovito prikazati vse aktivnosti, ki so bile izvedene v poslovnem letu v GZ in imeti naslednjo vsebino:

1. uvod,

2. način uresničevanja namena in ciljev GZ,

3. vodenje evidenc in poslovnih knjig,

4. delo organov GZ,

5. pregled izpolnitve programa dela,

6. organiziranje in izvajanje gasilskih tekmovanj,

7. organiziranje in izvajanje gasilskih izobraževanj,

8. izvajanje operativne gasilske dejavnosti,

9. izvajanje nadzora pri članih glede izpolnjevanja članskih obveznosti,

10. izvajanje pogodbe o opravljanju javne lokalne gasilske službe,

11. izvajanje pridobitne dejavnosti,

12. pregled izpolnitve finančnega načrta,

13. sodelovanje s svojimi člani, z GZS, občino/ami in drugimi.

8. člen

(način priprave in rok za sprejemanje  poročila o poslovanju)

(1) Poročilo o  poslovanju GZ pripravi Upravni odbor GZ in ga predloži Skupščini GZ. Skupščina GZ pri obravnavi oceni, ali so organi GZ delali zakonito, v okviru danih pooblastil, opravili naloge, ki so jim bile naložene s programom dela, in tako upravičili zaupanje. Skupščina GZ tudi oceni delovanje vseh članov GZ, predvsem sodelovanje članov pri izvajanju programa dela, gasilskih tekmovanjih in izobraževanju. Poročilo mora obsegati resnični prikaz premoženja in poslovanja GZ. Ob statusnih spremembah oziroma prenehanju mora GZ izdelati letno poročilo tudi med letom, po stanju na dan statusne spremembe ali prenehanja.

(2) Poročilo o poslovanju GZ mora Skupščina GZ sprejeti pred njegovo oddajo na AJPES. Poročilo je veljavno sprejeto, če je bil pred sprejetjem opravljen notranji nadzor nad finančno materialnim poslovanjem GZ, ki mora obsegati zlasti ugotavljanje, ali so poslovne knjige vodene v skladu z računovodskim standardom za društva, ali je sestavljeno v skladu s predpisi in ali omogoča ocenjevanje če so presežki prihodkov nad odhodki porabljeni za namene nepridobitne dejavnosti GZ.

3. Izplačila materialnih stroškov, avtorskih in drugih honorarjev in plač

9. člen

     (dnevnice)

(1) Dnevnice za službena potovanja se plačujejo članom organov GZ in vabljenim članom PGD za delo po posebnih zadolžitvah v zvezi z izvajanjem programa dela in zastopanju GZ  v organih GZS, po nalogu Predsednika GZ. 

(2) Če traja službeno potovanje v Republiki Sloveniji:

1. nad 12 do 24 ur, znaša dnevnica (cela dnevnica) 


21,39 eura

2. nad 8 do 12 ur, znaša dnevnica (polovična dnevnica) 

10,68 eura 

3. nad 6 do 8 ur, znaša dnevnica (zmanjšana dnevnica)


  7,45 eura. 

(3) Za službeno potovanje v tujini se višina dnevnice določi v odstotku od višine zneska, ki je za posamezno državo oziroma območje določen v predpisu Vlade Republike Slovenije, ki ureja povračila stroškov za službena potovanja v tujino in sicer v naslednji višini: 

1. nad 14 do 24 ur, znaša dnevnica

 90 % 

2. nad 8 do 14 ur, znaša dnevnica


 70 %  

3. nad 6 do 8 ur, znaša dnevnica


 20 %

(4) Če se višina stroškov tega odstavka spremeni z Uredbo o povračilu stroškov v zvezi z delom in drugih dohodkov, ki se ne vštevajo v davčno osnovo, se ti stroški izplačujejo v višini, kot jo določa navedena uredba. 

10. člen

(prevoz na službenem potovanju)

(1) Če predstavnik GZ iz utemeljenih razlogov ne more uporabljati službenega gasilskega vozila ali javnega prevoza, zaradi službenih aktivnosti zunaj sedeža GZ, mu pripada povračilo stroškov prevoza po kilometrini v skladu z veljavno zakonodajo za vsak polni kilometer razdalje med njegovim prebivališčem in mestom opravljanja dela. 

(2) Stroški prevoza na službenem potovanju z javnimi prevoznimi sredstvi, se poravnajo do dejanske višine stroškov.

(3) Za povračilo stroškov prevoza na službenem potovanju se šteje tudi povračilo stroškov za takse (letališke takse, peronske karte in podobno), povračilo stroškov za gorivo, če se uporablja službeno vozilo, cestnine in parkirnine ter povračilo stroškov za prevoz in prenos stvari oziroma prtljage. 

(4) Povračilo stroškov prevoza na službenem potovanju se prizna le če je dokumentirano s potnim nalogom in z računi. Iz potnega naloga mora biti razvidna odobritev za posamezno vrsto prevoza. 

11. člen

(prenočevanje na službenem potovanju)

(1) Stroški prenočevanja na službenem potovanju se poravnajo do višine dejanskih stroškov za prenočevanje. 

(2) Povračilo stroškov prenočevanja na službenem potovanju se prizna le, če je dokumentirano s potnim nalogom in z računi. 

(3) Če stroški prenočevanja na službenem potovanju v Sloveniji, ki traja nad 8 do 12 ur, vključujejo tudi plačilo zajtrka, se znesek dnevnice zmanjša za 15 %; če stroški prenočevanja na službenem potovanju v Sloveniji, ki traja nad 12 do 24 ur, vključujejo tudi plačilo zajtrka, se znesek dnevnice zmanjša za 10 %. 

(4) Če stroški prenočevanja na službenem potovanju v tujini, ki traja nad 8 do 14 ur, vključujejo tudi plačilo zajtrka, se znesek dnevnice zmanjša za 15 %; če stroški prenočevanja na službenem potovanju v tujini, ki traja nad 14 do 24 ur, vključujejo tudi plačilo zajtrka, se znesek dnevnice zmanjša za 10 %. 

12. člen

(avtorska dela)

(1) V GZ se obračunavajo in plačujejo avtorski honorarji na osnovi pogodbe za predavanja v vseh izobraževalnih oblikah, ki jih organizira GZ.

(2) Plačilo po avtorski pogodbi se določi v odvisnosti od obsega in kvalitete avtorskega dela in v odvisnosti od obsega prenosa avtorskih upravičenj na GZ.

(3) Pogodba o avtorskem delu se sklene v pisni obliki. S pogodbo o avtorskem delu se opredeli vrsta avtorjevega dela ter način, postopek in obseg prenosa avtorjevih upravičenj iz avtorskega dela na GZ .

(4) Višino plačila avtorskega dela določa Predsednik GZ  na podlagi cenikov za primerljiva dela. Za vrednotenje avtorskih del se uporabljajo vsakokratni veljavni ceniki, ki jih za podobna avtorska dela uporablja Gasilska zveza Slovenije. 

(5) Sestavni del vsakoletnega finančnega poročila mora biti tudi podatek o skupnem izplačilu po avtorskih pogodbah, za kakšen namen so bili izplačani in o številu avtorjev, na katere se izplačilo nanaša. 

13. člen

(nagrade za redno opravljanje funkcije)

Varianta 1:

(1) Funkcionarji GZ, ki opravljajo funkcijo nepoklicno, ne prejmejo nagrad za svoje delo.

Varianta 2:

(1) Funkcionarji GZ, ki opravljajo funkcijo nepoklicno, lahko prejmejo nagrado za svoje delo. Nagrada se lahko izplača na koncu poslovnega leta za tekoče leto. O višini nagrade odloča Upravni odbor GZ. 

Varianta 3:

(1) Funkcionarji GZ, ki opravljajo funkcijo nepoklicno, prejmejo mesečno nagrado za svoje delo v naslednji višini:

1. predsednik GZ  v znesku ________ eurov;

2. poveljnik GZ v znesku , _________ eurov;

3. _______________________

(2) Upravni odbor GZ lahko, na predlog Predsednika GZ odobri izplačilo nagrade za izvedbo posameznih nalog, ki so zahtevala veliko vloženega dela in so bile uspešno izvedene.

(3) Nagrade, določene v tem členu, so v bruto zneskih, od katerih je treba obračunati in plačati predpisane davke in prispevke. 

(opomba: Ta člen oblikujte glede na dejansko stanje v GZ).

14. člen

   (plače)

(1) Zaposlenim se izplačujejo plače v skladu s pogodbo o zaposlitvi. V pogodbi o zaposlitvi mora biti določena delavčeva obveznost, mesečna delovna obveznost ter druge pravice in obveznosti, ki gredo zaposlenemu iz naslova delovnega razmerja.

(2) GZ lahko izplača plačo ali dele plače le v skladu z veljavno podpisano pogodbo o zaposlitvi.

(opomba: Ta člen pride v poštev le v primeru, če ima GZ zaposlene sodelavce)

4. Prehodne in končne določbe

15. člen

(prehodne in končne določbe)

(1) Ta pravilnik začne veljati s 1. 1. 2012.

(2) Z dnem ko prične veljati ta pravilnik preneha veljati Pravilnik o finančno materialnem poslovanju, ki je bil sprejet dne __________ . 

Predsednik GZ:  

VZOREC: Pravilnik o finančno materialnem poslovanju GZ 
Stran 1

